Cum debitis reuerencia et honore recomendationem suj humillimam. Cogitantj michi, reuerendj patres et spectabiles virj, quantis paternis fauoribus me prosequj vestre paternitates sunt dignate ab jneunte etate mea, non possum sine magno jngratitudinis vitio vestris humanitatibus hiis meis literis, quamquam jneptissimis, non scribere et pro susceptis suscipiendisque beneficiis gratias offerre filiales. Suscipiant jgitur jn hiis meis scriptis dignitates vestre post jmmortales graciarumactiones sibi deuota mea omnia seruitia, omnia studia et omnem quam potero filialem subiectionem, donec me Deus sanum et jncolumem, virtutibus et scienciis reformatum, jn patriam redire concedat, jd affectui mancipaturum, quod affectu jam concipio, vt non peniteat dominos meos me paternis oculis respexisse. Ob quam rem filialibus meis et humillimis petitionibus hoc vnum a patribus meis exoro, vt me paterno amore, velut ceperunt, prosequj non desistant. Egoque jd efficiam, vt fama mea sine querela erit ante dominos meos, quos omnes et singulos Deo recommendo michi [in] singularem consolationem diu et feliciter conseruandos. Ex Rostok anno Domini 1514, dominica ante Luce ewangeliste. Johannes Stwt, scolaris Rostokcensis. Adress: Venerabilibus patribus, dominis preposito et archidyacono ceterisque reuerendis viris alme ecclesie Aboensis canonicis, dominis suis et preceptoribus colendissimis.